Barátság kőolajvezeték

A Barátság csővezeték (oroszul: нефтепровод Дружба, nyeftyepravód druzsba, a magyar szakmai zsargonban: Drúzsba) a világ leghosszabb kőolajvezetéke (a második leghosszabb a Baku-Tbiliszi-Ceyhan csővezeték). Üzemeltetője ma az orosz állami tulajdonú Transznyefty (Транснефть) cég. Története A csővezeték a délkelet-oroszországi Szamara városnál kezdődik, ahol a Nyugat-Szibériából, az Uralból és a Kaszpi-tengertől érkező kőolajat táplálják bele. A belarusz Mazir városnál északi és déli ágra szakad. A Belaruszba lépő csővezeték szállítókapacitása évi 70 millió tonna. Oroszországból halad nyugati irányba több mint négyezer kilométeres hosszban. Neve arra utal, hogy eredeti rendeltetése a Szovjetunió nyugati területeinek, illetve a közép-európai „baráti” szocialista országok kőolajjal való ellátása volt. Ma az orosz (és kazah) olaj európai szállításainak fő artériája. Ukrajnában, a magyar és a szlovák határ közelében a vezeték két irányba ágazik el. Az egyik Magyarországra halad, a másik Szlovákiába. Ez utóbbin kapja az orosz kőolajat Csehország is. A szlovákiai ágon évi mintegy 20 millió tonna kőolaj halad át. 2019. április 27-én szándékos szennyezés miatt leállították. Az orosz hatóságok nyomozást indítottak. 2023 februárjában a vezetéken keresztül Lengyelországba irányuló szállítást Oroszország leállította. Magyarországon Az első magyarországi szakasz építéséről szóló megállapodást 1959. december 19-én írta alá a Szovjetunió, Csehszlovákia és Magyarország. A Szlovákiából érkező 148 kilométer hosszú és 400 milliméter átmérőjű Barátság I. 1962-re készült el és 1964-ben helyezték üzembe. A kapacitása évi 3,5 millió tonna volt, amelyet 2015-ben 6 millió tonnára bővítettek. Párját, az Ukrajnából érkező 600 milliméteres átmérőjű Barátság II-t 1972-re készítették el, kapacitása évente 7,9 millió tonna. A vezetékek éves névleges összkapacitása Magyarország felé így mintegy 13,9 millió tonna, de mivel ezek az Ukrajnában kettéágazó vezeték különböző nyomvonalai, így az érkező mennyiség ennél jóval kisebb, mintegy 8 millió tonna. A délről, Fiuméból szintén a százhalombattai Dunai Finomítóba érkező Adria-kőolajvezeték kapacitása 10 millió tonna. Az oroszországi kőolajszállítások akadozása esetén az Adriai-tengerről vízi úton szállított kőolaj érkezne, erre azonban még sohasem került sor a Barátság leállása miatt. Ugyanakkor a MOL rendszeresen kap szállítmányt az Adria vezetéken keresztül az orosz kőolaj zavartalan ellátása mellett is. Az ellátási zavarok áthidalására Magyarországnak a Nemzetközi Energiaügynökség előírásai alapján minimum 90 napos kőolajtartalékot kell tárolnia. A készletezést az összes importőrt tömörítő szervezet, a Kőolaj- és Kőolajtermék Készletező Szövetség (KKKSZ) jogutódja, a Magyar Szénhidrogén Készletező Szövetség (MSZKSZ) végzi. 2008. október 14-én a Pest megyei Ecser mellett kilyukadt a Barátság kőolajvezeték, amelyet egy autópályaépítő munkagép sértett meg. Konfliktus Ukrajnával A két ország vezetése közötti viszony 2026 február végére a korábbinál lényegesen ellenségesebb lett. A Barátság kőolajvezetéken január vége óta nem történt szállítás. A csővezetékben Brodi mellett az oroszok január 27-ei támadása okozott károkat. Néhány héttel később a magyar kormány szerint már nem lett volna akadálya az újraindításnak, ezt Orbán Viktor műholdfelvétellel is próbálta alátámasztani, amit viszont Zelenszkij megcáfolt, mondván, hogy a műholdfelvételeken nem látható a rongálás. A magyar kormány kijelentette, hogy semmilyen, Ukrajnát támogató EU-s intézkedést nem támogat, amíg nem indul újra a szállítás. Magyarország az Ukrajnának szánt 90 milliárd eurós európai államok általi kölcsönt is blokkolta, azonban Magyarország korábban sem vett részt a kölcsönben. Március elején Gulyás Gergely miniszter elmondta, hogy a vezeték újraindításának semmilyen technikai akadálya nincs és hogy Ukrajna szándékosan veszélyezteti a magyar energiabiztonságot. A kormány az ukránok zsarolásól beszélt, valamint arról, hogy az ukrán elnök nyíltan beavatkozik a magyar belpolitikába. A 2026-os országgyűlési választás eredményeként történő kormányváltás után Volodimir Zelenszkij ukrán elnök bejelentette, hogy helyreállították a megrongált vezetéket. Szlovákia Jegyzetek Források FÖLDGÁZSZÁLLÍTÓ A MOL-CSOPORT TAGJA – 70 éves a földgázszállítás Barátok közt – a Druzsba kőolajvezeték története – Válasz Online, 2022. 05. 26. Kolozsi Ádám, Virágvölgyi István – Barátság, KGST, Testvériség / Magyarország szovjet olaj- és gázfüggőségének története (Capa Központ Fortepan blog, 2022. 07. 15.) További információk ENTSOG enhance the transparency of gas TSOs